text: Sønderborg arbejder på nyt flyselskab
  03 maj 2012 kl. 07.20
  Cimber har stået for omkring 90 procent af trafikken til og fra Sønderborg Lufthavn. Derfor er konkursen en stor bet for lufthavnen, der dog allerede var i gang med at forhandle med et andet flyselskab om at flyve indenrigsruter til og fra Sønderborg.
  Det oplyser Sønderborg Lufthavns direktør Anders Sørensen til TV SYD.
  Der er omkring 30 ansatte i selve lufthaven, der ud over Cimber også betjener Air Alsie. Air Alsie?s hovedaktiviteter er flymangement, business-charter og ambulanceflyvning samt flyvedligeholdelse. Dette selskab har intet med Cimber at gøre og fortsætter uændret.
  
  Håber på rekonstruktion af Cimber
  Cimber beskæftiger omkring 200 medarbejdere i Sønderborg ud af ialt 600 ansatte.
  Den udnævnte kurator for det konkursramte flyselskab Cimber Sterling, Lisa Bo Larsen, håber, at nogle af de 600 medarbejderes job kan reddes. Det siger hun til Børsen Online.
  - Vi håber på, at vi kan lave en rekonstruktion af konkursen, så vi kan redde nogle af arbejdspladserne, siger hun til netmediet og fortsætter:
  - Vi er meget pressede lige nu. Der er en masse, som skal håndteres med fly og medarbejdere, så vi har ikke det fulde overblik lige nu.
  Cimber Sterling håber blandt andet på at kunne fortsætte på fire ruter, som selskabet flyver for SAS.
  